ในบทความนี้ชื่อตัวคือ  *นีนตเวยูออง* ไม่มีนามสกุล

**นีนตเวยูออง** (พม่า: နှင်းသွေးယုအောင်, อ่าน "นีน-ตเวยูออง"; เกิด 24 สิงหาคม พ.ศ. 2539) ชื่อเล่น **นีน** เป็นนางแบบและนางงามชาวพม่า ได้รับตำแหน่งมิสยูนิเวิร์สเมียนมา 2018 และเป็นตัวแทนของประเทศพม่าสำหรับการประกวดนางงามจักรวาล 2018

นอกจากนี้นีนตเวยูอองร่วมแสดงในละครโทรทัศน์ไทยเรื่อง *จากเจ้าพระยาสู่อิรวดี* (2565) ออกอากาศทางช่องไทยพีบีเอส

ประวัติ
-------

นีนตเวยูอองเกิดที่เมืองเมะทีลา ภาคมัณฑะเลย์ ประเทศพม่า เธอมีบิดาเป็นชาวไทใหญ่ ส่วนมารดาเป็นชาวพม่า ต่อมาครอบครัวย้ายไปเมืองแรชา เมืองเล็ก ๆ ทางตอนใต้รัฐฉาน ครั้นเธอเข้าสู่ระดับมัธยมศึกษาจึงย้ายไปเรียนที่โรงเรียนมัธยมศึกษาตอนปลายที่ 1 ท่าขี้เหล็ก และอาศัยอยู่ที่เมืองท่าขี้เหล็ก ใกล้พรมแดนอำเภอแม่สายของประเทศไทย ซึ่งที่นั่นทำให้เธอสามารถใช้ภาษาไทยได้อย่างคล่องแคล่ว และทำให้เธอเห็นโลกกว้างมากกว่าที่เคยเห็น เธอสำเร็จการศึกษาระดับปริญญาตรีสาขาวิทยาศาสตร์การพยาบาล มหาวิทยาลัยเชียงตุง

การทำงาน
--------

### การประกวดนางงาม

นีนตเวยูอองเข้าร่วมการประกวดมิสยูนิเวิร์สเมียนมา 2018 และได้รับรางวัลชนะเลิศ เมื่อวันที่ 1 ตุลาคม พ.ศ. 2560 จากนั้นเธอได้เป็นตัวแทนผู้เข้าประกวดจากประเทศพม่าสำหรับการประกวดนางงามจักรวาล 2018 แต่ไม่ผ่านเข้ารอบ

### นักแสดง

เธอเคยทำธุรกิจเปิดร้านแว่นตาของตัวเอง รวมทั้งรับงานเป็นนางแบบไปพร้อม ๆ กับการเรียน หลังได้รับตำแหน่งมิสยูนิเวิร์สเมียนมาแล้ว นีนตเวยูอองเดินทางเข้าสู่ย่างกุ้งเพื่อเข้าทำงานในวงการบันเทิง แต่หลังการทำรัฐประหารของมี่นอองไลง์ ทำให้ความเจริญของประเทศชะงักงันลงไป จากนั้นเธอจึงเข้าไปพำนักเพื่อทำงานในกรุงเทพมหานคร ประเทศไทย ไปพร้อม ๆ กับการเรียกร้องประชาธิปไตยแก่พม่า เธอรับงานแสดงละครโทรทัศน์เรื่อง *จากเจ้าพระยาสู่อิรวดี* (2565) โดยรับบทซินซินและมาลา เธอกล่าวว่าถือเป็นผลงานการแสดงครั้งแรกของเธอ และในบทพูดมีบางส่วนที่ต้องใช้ภาษาไทยในการสื่อสาร

ชีวิตส่วนตัว
------------

นอกจากภาษาพม่าและไทใหญ่ที่ต้องใช้มาตั้งแต่เด็ก นีนตเวยูอองสามารถใช้ภาษาไทยและอังกฤษได้อย่างคล่องแคล่ว โดยเธอศึกษาอย่างจริงจังด้วยเหตุผลด้านธุรกิจ จึงมีโอกาสได้ใช้ภาษาไทยบ่อยครั้ง เธอกล่าวว่าชื่นชอบอาหารไทยมากเป็นพิเศษ รวมทั้งติดตามสื่อบันเทิงของไทยอยู่บ่อย ๆ ชื่นชอบนักแสดงชาวไทยอย่าง มาริโอ้ เมาเร่อ วรัทยา นิลคูหา และพัชราภา ไชยเชื้อ

บทบาททางการเมือง
----------------

หลังการรัฐประหารในประเทศพม่า พ.ศ. 2564 นีนตเวยูอองเคลื่อนไหวต่อต้านรัฐบาลทหารพม่าผ่านสื่อโซเชียลมีเดีย เธอเข้าไปทำงานที่ประเทศไทยตั้งแต่เดือนธันวาคมเพื่อถ่ายทำละครโทรทัศน์เรื่อง *จากเจ้าพระยาสู่อิรวดี* (2565) โดยเธอให้สัมภาษณ์กับสื่อไทยเกี่ยวกับสถานการณ์บ้านเมืองของพม่า โดยกล่าวกับ *นิตยสารเวย์* ของไทยไว้ว่า "เราอยากให้ทุกคนรู้ว่า เราจะต้องใช้วิธีต่อต้านอย่างสันติ เพื่อให้คณะรัฐประหารหรืออำนาจของกองทัพจบลงที่รุ่นเรา" เธอร่วมชูสามนิ้วเพื่อทวงความยุติธรรมผ่านสื่อโซเชียลมีเดีย เช่นเดียวกับผู้มีชื่อเสียงอีกหลายคนที่เข้าร่วมกิจกรรมนี้ นอกจากนี้เธอได้ขายมงกุฎที่ได้จากการประกวดของเธอ โดยนำเงินที่ได้จากการขายบริจาคให้แก่กองทุนคณะกรรมการผู้แทนสมัชชาแห่งสหภาพ

วันที่ 3 เมษายน พ.ศ. 2564 นีนตเวยูอองพร้อมกับผู้มีชื่อเสียงอีกหลายคน ถูกสภาบริหารแห่งรัฐออกหมายจับด้วยมาตรา 505 (a) ในข้อหาต่อต้านการรัฐประหาร ด้วยการเข้าร่วมขบวนการอารยะขัดขืน และสร้างความเสียหายต่อการปกครองของรัฐด้วยการสนับสนุนคณะกรรมการผู้แทนสมัชชาแห่งสหภาพ รวมทั้งยุยงปลุกปั่นประชาชน ส่งผลให้ชาติขาดเสถียรภาพและสันติภาพ

ผลงานละครโทรทัศน์
-----------------

| ปี | เรื่อง | บทบาท |
| --- | --- | --- |
| 2565 | *จากเจ้าพระยาสู่อิรวดี* | ซินซิน / มาลา |

อ้างอิง
-------

1. 1 2 3 4 5 6 7 8  อิทธิพล โคตะมี (8 มีนาคม 2564). "นีนตเวยูออง: ทวงคืนความฝันของ 'Gen Z เมียนมา' ที่กำลังลุกโชน". *Way Magazine*. สืบค้นเมื่อ 12 ธันวาคม 2565. `{{cite web}}`: ตรวจสอบค่าวันที่ใน: `|accessdate=` (help)
2. 1 2 3 4  "เปิดวาร์ป! นีน ตเว ยูออง สาวสวยผู้รับบท พระสนมมาลา". *อีจัน*. 11 กุมภาพันธ์ 2565. สืบค้นเมื่อ 12 ธันวาคม 2565. `{{cite web}}`: ตรวจสอบค่าวันที่ใน: `|accessdate=` (help)
3. 1 2 3 4 5  "ฮือฮา! มิสยูนิเวิร์สพม่า 'นีนตเวยูออง' พูดภาษาไทยชัดเป๊ะ อ้อนขอกำลังใจเจ้าภาพ". *มติชนออนไลน์*. 29 พฤศจิกายน 2561. สืบค้นเมื่อ 12 ธันวาคม 2565. `{{cite web}}`: ตรวจสอบค่าวันที่ใน: `|accessdate=` (help)
4. 1 2 3 4  "อีกหนึ่งสาวงามขวัญใจคนไทย มิสพม่า "นีนตเวยูออง" เชื้อสายชาวไทใหญ่". *แพรว*. 15 ธันวาคม 2561. สืบค้นเมื่อ 12 ธันวาคม 2565. `{{cite web}}`: ตรวจสอบค่าวันที่ใน: `|accessdate=` (help)
5. ↑  "สวย เซ็กซี่ พูดไทยชัด! 'นีนตเวยูออง' มิสยูนิเวิร์สเมียนมาร์นัยน์ตาคม". *Mars Online*. 29 พฤศจิกายน 2561. สืบค้นเมื่อ 12 ธันวาคม 2565. `{{cite web}}`: ตรวจสอบค่าวันที่ใน: `|accessdate=` (help)
6. ↑  "Hnin Thway Yu Aung Crowned as Miss Universe Myanmar 2018".
7. ↑  "Hnin Thway Yu Aung - Miss Universe Myanmar 2018". Indian and World Pageants.
8. ↑  "ประวัติ "นีน ตเว ยูออง" จากนางงามพม่าสู่นักแสดงมากความสามารถในประเทศไทย". *สนุกดอตคอม*. 7 กุมภาพันธ์ 2565. สืบค้นเมื่อ 12 ธันวาคม 2565. `{{cite web}}`: ตรวจสอบค่าวันที่ใน: `|accessdate=` (help)
9. ↑  "ထိုင်းမီဒီယာတခုကို လက်ရှိ မြန်မာနိုင်ငံအကြောင်း ပြောပြခဲ့တဲ့ နှင်းသွေးယုအောင်". *The Irrawaddy* (ภาษาพม่า). 26 February 2021.
10. ↑  "တရားမျှတမှု We Want Justice ကန်ပိန်းတွင် အနုပညာရှင်များပါဝင် ဆန္ဒထုတ်ဖော် (ဓာတ်ပုံ)". *DVB* (ภาษาพม่า). 4 February 2021.
11. ↑  "ရုပ်ရှင်၊ ဂီတ၊ စာပေ၊ သဘင်အနုပညာရှင်များက We Want Justice လက်သုံးချောင်းထောင်ပြီး လှုပ်ရှားမှုတွင်ပါဝင်". *Eleven Media Group* (ภาษาพม่า). 6 February 2021.
12. ↑  "သရဖူ ရောင်းစရာ မလိုဘဲ CRPH ကို တန်းလှူခွင့်ရလိုက်တဲ့ နှင်းသွေးယုအောင်". *The Irrawaddy* (ภาษาพม่า). 30 March 2021.
13. ↑  "CRPH ရန်ပုံငွေအတွက် မယ်စကြဝဠာအလှမယ် နှင်းသွေးယုအောင်က သရဖူကို ကျပ် ၄၅ သိန်းဖြင့် ရောင်းချ". *DVB* (ภาษาพม่า). 31 March 2021.
14. ↑  "Warrants issued for artists, entertainers that called for CDM participation". *Eleven*. 3 April 2021.
15. ↑  "စစ်ကောင်စီကိုဆန့်ကျင်တဲ့ အနုပညာရှင်တွေကို ဆက်တိုက်အမှုဖွင့်နေ". *Radio Free Asia* (ภาษาพม่า). 3 April 2021.
16. ↑  "CDM လႈပ္ရွားသူ အႏုပညာရွင္ေတြကုိ အာဏာပုိင္ေတြ အေရးယူဖုိ႔ေၾကညာ". *VOA* (ภาษาพม่า). 4 August 2021.
17. ↑  "မင်းမော်ကွန်း၊ အိန္ဒြာကျော်ဇင်၊ Rဇာနည်နှင့် ပိုင်ဖြိုးသု အပါအဝင် အယောက် ၂၀ ကို အမှုဖွင့်". *DVB* (ภาษาพม่า). 3 April 2021.

แหล่งข้อมูลอื่น
---------------

* มิสยูนิเวิร์สเมียนมา